RETTENS DOM (Fjerde Afdeling)

12. november 1998

Sag T-294/97

Manuel Tomás Carrasco Benítez

mod

Kommissionen for De Europæiske Fællesskaber

»Tjenestemænd — intern udvælgelsesprøve med henblik på fastansættelse af midlertidigt ansatte i kategori A — ansøgning fra en tjenestemand i lønklasse B5 — meddelelsen om udvælgelsesprøven retsstridig«

Fuldstændig gengivelse på fransk II-1819

Angående:

Påstand om annullation af afgørelsen fra udvælgelseskomiteen i udvælgelsesprøve KOM/T/A/97 om ikke at give sagsøgeren adgang til udvælgelsesprøven, der afholdtes med henblik på oprettelse af en reserveliste af sekretærer, fuldmægtige og ekspeditionssekretærer.

Udfald:

Annullation.

Resumé af dom

Sagsøgeren, der er tjenestemand i lønklasse B5 ved Kommissionen, indgav ansøgning til den interne udvælgelsesprøve på grundlag af prøver KOM/T/A/97, som afholdtes for tjenestegørende midlertidigt ansatte med henblik på oprettelse af en reserveliste af fuldmægtige og ekspeditionssekretærer med indplacering i henholdsvis lønklasse 8, 7, 6, 5 og 4 i kategori A. Udvælgelsesprøven var forbeholdt ansøgere, som opfyldte følgende betingelser:

a) var midlertidigt ansatte ved Kommissionen og indplaceret i lønklasse A8, A7, A6, A5 eller A4 den 30. september 1996

b) senest den 30. september 1996 inklusive i mindst tre uafbrudte og foreløbige tjenesteår havde været ansat ved De Europæiske Fællesskaber som midlertidigt ansat.

Ved skrivelse af 14. april 1997 blev sagsøgeren underrettet om udvælgelseskomitéens afgørelse om ikke at give ham adgang til de skriftlige prøver, idet han den 30. september 1996 ikke var midlertidigt ansat.

Den 15. juli 1997 indgav sagsøgeren klage, som blev afslået den 14. november 1997.

Realiteten

Retten bemærkede, at de samme betragtninger, som ligger til grund for Fællesskabets retsinstansers afgørelse om, at midlertidigt ansatte principielt har ret til at deltage i interne udvælgelsesprøver i deres institutioner, også er relevante med hensyn til tjenestemænds deltagelse. Hverken artikel 4, stk. 2, i vedtægten for tjenestemænd i De Europæiske Fællesskaber (vedtægten), hvorefter enhver ledig stilling i en institution skal bekendtgøres for denne institutions »personale«, eller vedtægtens artikel 29, stk. 1, litra b), som vedrører gennemførelse af »udvælgelsesprøver inden for institutionen«, indeholder nogen sondring mellem de forskellige personalekategorier. Desuden omfatter udtrykket »udvælgelsesprøver inden for institutionen« fortolket bogstaveligt alle personer, som befinder sig i dennes tjeneste, uanset status, hvilken fortolkning bekræftes af det i vedtægtens artikel 27 angivne mål med ansættelsesproceduren, som er at sikre institutionen medarbejdere, der opfylder de højeste krav til kvalifikationer, indsats og integritet, hvilket indebærer en udvælgelse af tjenestemænd på et så bredt geografisk grundlag som muligt (præmis 35-39).

Henvisning til: Domstolen, 31. marts 1965, sag 16/64, Rauch mod Kommissionen, Sml. 1965-1968, s. 39, org. réf.: Rec. s. 179; Retten, 8. november 1990, sagT-56/89, Bataille m.fl. mod Parlamentet, Sml. II, s. 597, præmis 48; Retten, 6. marts 1997, forenede sager T-40/97 og T-55/96, de Kerros og Kohn-Bergémod Kommissionen, Sml. Pers. II, s. 135, præmis 40 og 41.

En institutions tjenestemænd skal principielt gives adgang til en intern udvælgelsesprøve i institutionen, og en betingelse om, at alene tjenestegørende midlertidigt ansatte kan deltage i en intern udvælgelsesprøve for institutionen, er ikke forenelig med den nævnte vedtægtsbestemmelse (præmis 40).

Retten bemærkede, at det måtte undersøges, om udelukkelsen af tjenestemændenes deltagelse i den omtvistede udvælgelsesprøve omfattedes af det vide skøn, som vedtægten indrømmer institutionerne ved afholdelse af udvælgelsesprøver. Dette skøn skal udøves, når institutionen i henhold til vedtægtens artikel 4 og 29 beslutter at besætte ledige stillinger ved afholdelse af en intern udvælgelsesprøve. Det forholder sig på samme måde med hensyn til udvælgelsesprøver med henblik på oprettelse af en ansættelsesreserve (præmis 41).

Henvisning til: Bataille m.fl. mod Parlamentet, a.st., præmis 42; Retten, 28. marts 1996, sag T-60/92, Noonan mod Kommissionen, Sml. II, s. 215, præmis 43; de Kerros og Kohn-Bergé mod Kommissionen, a.st., præmis 39.

Dette skøn udøves bl.a., når ansættelsesmyndigheden i henhold til vedtægtens artikel 1, bilag III, fastsætter meddelelsen om udvælgelsesprøven og angiver de forskellige krav, som bestemmelsen opregner, og hvoriblandt hører betingelserne om adgang til udvælgelsesprøven (præmis 42).

Henvisning til: de Kerros og Kohn-Bergé mod Kommissionen, a.st., præmis 39.

Udøvelsen af skønnet skal navnlig med hensyn til fastsættelse af adgangsbetingelserne være foreneligt med de ufravigelige bestemmelser i vedtægtens artikel 27, stk. 1, og artikel 29, stk. 1. Det valg, der skal foretages, skal altid ske på grundlag af de krav, der stilles til den pågældende stilling, og mere generelt under hensyntagen til tjenestens interesse (præmis 43).

Henvisning til: Noonan mod Kommissionen, a.st., præmis 43, de Kerros og Kohn-Bergé mod Kommissionen, a.st., præmis 40 og 42.

Retten bemærkede, at tjenestens interesse ikke kan begrande en institutions afgørelse om at forbeholde adgang til en såkaldt »fastansættelses«-udvælgelsesprøve alene til midlertidigt ansatte i kategori A under henvisning til, at disse personers fastansættelsesmuligheder ikke måtte begrænses, og at disse måtte anses for at besidde de kvalifikationer, der var nødvendige for udøvelsen af de pågældende funktioner. Dels kan tjenestens interesse nemlig ikke sidestilles med interessen for en personalegruppe, som institutionen forudgående havde identificeret som den eneste gruppe, meddelelsen om udvælgelsesprøven kunne rettes til. Dels kan et eventuelt ønske om at bevare personer, som har bevist deres kvalifikationer med hensyn til at besætte de ledige stillinger, ikke, under hensyn til, at enhver ansættelsesprocedure skal føre til udnævnelse af tjenestemænd, der opfylder de højeste krav til kvalifikationer, indsats og integritet, begrunde udelukkelsen af tjenestemænd, idet intet godtgør, at disse ikke besidder tilsvarende kvalifikationer, måske endog højere, end de pågældende midlertidigt ansattes.

Konklusion:

Afgørelserne fra udvælgelseskomiteen for den interne udvælgelsesprøve KOM/T/A/97 af 14. april og 12. maj 1997 om ikke at give Manuel Tomás Carrasco Benítez adgang til udvælgelsesprøven annulleres.